“UZ-CHINA URAN” MASʼULIYATI ChEKLANGAN JAMIYAT OʻZBEKISTON-XITOY QOʻShMA KORXONASINI TAShKIL ETISh TOʻGʻRISIDA
(resolution, 2021-02-22)

Geologiya-qidiruv ishlarini va qattiq foydali qazilma boyliklar qazib olishni yanada kengaytirish, respublika hududida xorijiy investorlarni jalb etgan holda qora slanets tipidagi uran rudasini boyitish texnologiyalarini rivojlantirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Davlat geologiya va mineral resurslar qoʻmitasi bilan Xitoy Xalq Respublikasining Rivojlantirish va islohotlar ishlari davlat qoʻmitasi oʻrtasida uran sohasidagi hamkorlik toʻgʻrisida Bitim imzolanganligi; koʻrsatib oʻtilgan Bitim doirasida geologik oʻrganish ishlarini tashkil etish uchun tomonlar, birinchi navbatda, qora slanets tipidagi uran konini aniqlashga istiqbolli maydon sifatida Navoiy viloyatidagi Boztov maydonini belgilaganligi maʼlumot uchun qabul qilinsin. 2. Oʻzbekiston Respublikasi Davlat geologiya va mineral resurslar qoʻmitasining Xitoyning “CGNPC Uranium Resources Co., Ltd” Guandon yadro-energetika korporatsiyasining shoʻba kompaniyasi bilan Navoiy viloyatidagi istiqbolli Boztov maydonida qora slanets tipidagi uran konini aniqlash maqsadida tadbirkorlik tavakkalchiligi shartlarida geologik oʻrganish ishlarini olib borish uchun masʼuliyati cheklangan jamiyat shaklida “Uz-China Uran” qoʻshma korxonasi tashkil etish toʻgʻrisidagi taklifiga rozilik berilsin. 3. Belgilansinki, “Uz-China Uran” masʼuliyati cheklangan jamiyat qoʻshma korxonasining ustav kapitali miqdori 8576,0 ming AQSh dollarini tashkil etadi, undan: “CGNPC URC” kompaniyasining 50 foiz miqdoridagi ulushi pul mablagʻlari va asbob-uskunalar hisobiga shakllantiriladi; Oʻzbekiston Respublikasi Davlat geologiya va mineral resurslar qoʻmitasining 50 foiz miqdoridagi ulushi Navoiy viloyatidagi istiqbolli Boztov va Meshetin maydonlarida ilgari olib borilgan uran boʻyicha geologiya-qidiruv ishlari davomida olingan geologik, geofizik va boshqa maʼlumotlar hisobiga shakllantiriladi. 4. “CGNPC URC” kompaniyasiga xorijiy investor sifatida “Uz-China Uran” masʼuliyati cheklangan jamiyat qoʻshma korxonasi tomonidan ishlab chiqariladigan mahsulotlarni jahon narxlarida sotib olishda ustunlik huquqi berilsin. 5. Oʻzbekiston Respublikasi Davlat geologiya va mineral resurslar qoʻmitasi: “Uz-China Uran” masʼuliyati cheklangan jamiyat qoʻshma korxonasiga istiqbolli Boztov maydonini geologik oʻrganish uchun yer osti uchastkasidan foydalanish huquqiga belgilangan tartibda uch yil muddatga litsenziya bersin; geologik oʻrganish ishlari natijalari boʻyicha Vazirlar Mahkamasiga geologik oʻrganish ishlarini olib borish aniqlangan konda tarkibida uran mavjud boʻlgan rudalarni qazib olish va qayta ishlash quvvatlarini tashkil etishning maqsadga muvofiqligi toʻgʻrisida taklif kiritsin. 6. Navoiy viloyati hokimligi “Uz-China Uran” masʼuliyati cheklangan jamiyat qoʻshma korxonasiga istiqbolli Boztov maydonida geologik oʻrganish ishlarini olib borish uchun zarur boʻlgan yer uchastkalarini belgilangan tartibda ajratsin. 7. Oʻzbekiston Respublikasi Tashqi ishlar vazirligi “Uz-China Uran” masʼuliyati cheklangan jamiyat qoʻshma korxonasining buyurtmanomalari boʻyicha qoʻshma korxona faoliyatida qatnashayotgan xorijiy mutaxassislarga kirish vizalari, shu jumladan koʻp martalik kirish vizalari belgilangan tartibda rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi “Uz-China Uran” masʼuliyati cheklangan jamiyat qoʻshma korxonasining buyurtmanomalari boʻyicha qoʻshma korxona faoliyatida qatnashayotgan xorijiy mutaxassislarga belgilangan tartibda koʻp martalik vizalar berilishini va koʻp martalik vizalar uzaytirilishini, shuningdek ular vaqtincha turgan joyi boʻyicha roʻyxatga olinishini va muddati uzaytirilishini taʼminlasin. 9. Oʻzbekiston Respublikasi Mehnat va aholini ijtimoiy muhofaza qilish vazirligi “Uz-China Uran” masʼuliyati cheklangan jamiyat qoʻshma korxonasiga qoʻshma korxona faoliyatida qatnashish uchun yuqori malakali xorijiy mutaxassislarni jalb etishga belgilangan tartibda ruxsatnoma berilishini taʼminlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S.Azimov va Oʻzbekiston Respublikasi Bosh vazirining oʻrinbosari E.R.Shaismatov zimmasiga yuklansin.